דוד מ' בוניס

דוד מונזון בוניס (נולד ב-3 ביוני 1952) הוא בלשן ישראלי המתמחה בשפת הלאדינו, פרופסור מן המניין בחוג לבלשנות ובחוג ללשון עברית ב. חתן פרס יצחק בן-צבי לשנת ה'תשס"ו ופרס א.מ.ת לשנת 2013.

ביוגרפיה
בוניס נולד ב-1952 בניו יורק ליעקב ומרשה בוניס-מונזון, נצר למשפחת מונזון הירושלמית  וצאצא של אברהם לייב מונזון מייסד דפוס א.ל. מונזון.

לימודים
ב-1973 סיים בהצטיינות תואר ראשון בבלשנות בסיטי קולג' של ניו יורק. ב-1975 סיים תואר שני באוניברסיטת קולומביה, בהתמחות בשפת הלאדינו. ב-1981 קיבל תואר דוקטור לבלשנות מאוניברסיטת קולומביה, בעקבות עבודת דוקטורט שכתב בהנחיית פרופ' מרווין הרצוג  בנושא "ניתוח פונולוגי ומורפולוגי של הרכיב העברי והארמי של הג'ודיזמו".

קריירה אקדמית
עלה לישראל בשנת 1980 והחל לשמש כמרצה אורח באוניברסיטה העברית בירושלים ובמחלקה לספרדית באוניברסיטת פנסילבניה. בשנת 1981 התמנה לעמית הוראה באוניברסיטה העברית וב-1982 למרצה. בין 1982 ל-1984 ובין 1995 ל-1998 שימש מרצה אורח בחוג ללאדינו באוניברסיטת תל אביב. ב-1985 התמנה למרצה בכיר בחוג ללשון העברית באוניברסיטה העברית, בשנת 1993 התמנה לפרופסור חבר ובשנת 2006 לפרופסור מן המניין. ב-1986 שימש מרצה אורח באוניברסיטת העיר ניו יורק. חבר בוועדות ובמועצות שונות באוניברסיטה ומחוצה לה. בין 1997 ל-2007 שימש יועץ ברשות הלאומית לתרבות הלאדינו. בין 2009 ל-2010 ערך את כתב העת "מסורות" לחקר לשונות היהודים.

ב-19 בינואר 2020 נבחר לחבר האקדמיה הלאומית הישראלית ללאדינו.

חיים אישיים
נשוי לד"ר מתת בוניס-אדר, לשעבר מרצה באוניברסיטה הפתוחה ומחברת הספר "משפחות בראייה סוציולוגית ואנתרופולוגית". לזוג ארבעה ילדים, והם מתגוררים במעלה אדומים.

ספר יובל
בשנת 2023 יצא לאור במדריד ספר יובל לכבודו בשם "מזמור לדוד: מחקרים בלשונות היהודים" (Mizmor Le-David: Studies in Jewish Languages) הכולל מאמרים באנגלית, בעברית ובספרדית, בעריכת קטיה שמיד, אורה (רודריג) שורצולד ועפרה תירוש-בקר.
פרסומים נבחרים
ספרים
בעברית:
 לשון ג'ודזמו : מבוא ללשונם של היהודים הספרדים באימפריה העות'מאנית, הוצאת מאגנס, ירושלים תש"ס.
 קולות משאלוניקי היהודית : קטעים מהסדרות ההיתוליות בג'ודזמו: טיאו איזרה אי סו מוז'יר בינוטה, וטיאו בוחור אי סו מוז'יר ג'אמילה מאת משה קאזיס, בהוצאת משגב ירושלים תש"ס (יצא לאור ב-1997 באנגלית בשם "Voices from Jewish Salonika").
 ערך את הספר לשונות יהודי ספרד והמזרח וספרויותיהם : דברי הקונגרס הבינלאומי השישי לחקר מורשת יהדות ספרד והמזרח, בהוצאת מוסד ביאליק, ירושלים תשס"ט.

באנגלית:
 The historical development of Judezmo orthography : a brief sketch, ניו יורק, 1974.
 A guide to reading and writing Judezmo, ניו יורק, 1975.
Problems in Judezmo linguistics, ניו יורק 1975.
 Elementary Judezmo language and literature, ניו יורק, 1977.
 Sephardic studies : a research bibliography incorporating Judezmo language, literature and folklore, and historical background, ניו יורק, 1981.
 A lexicon of the Hebrew and Aramaic elements in modern Judezmo, ירושלים 1993.
 Yiddish linguistics : a classified bilingual index to Yiddish serials and collections, 1913-1958, ניו יורק 1994 (יחד עם אנדו שושני).

קישורים חיצוניים
 קורות החיים של פרופ' דוד מ' בוניס, באתר האוניברסיטה העברית בירושלים .
 פרופ' דוד מ. בוניס, החוג ללשון העברית, האוניברסיטה העברית בירושלים.
 פרופ' דוד מ' בוניס החוג לבלשנות, האוניברסיטה העברית בירושלים.


הערות שוליים

קטגוריה:סגל האוניברסיטה העברית בירושלים: לשון עברית ולשונות היהודים
קטגוריה:סגל האוניברסיטה העברית בירושלים: בלשנות
קטגוריה:חוקרי לאדינו
קטגוריה:זוכי פרס יצחק בן-צבי
קטגוריה:זוכי פרס א.מ.ת.
קטגוריה:בוגרי הסיטי קולג' של ניו יורק
קטגוריה:בעלי תואר דוקטור מאוניברסיטת קולומביה
קטגוריה:מעלה אדומים: אישים
קטגוריה:משפחת מונזון
קטגוריה:ישראלים ילידי ארצות הברית
קטגוריה:עולים בשנות ה-1980
קטגוריה:ישראלים שנולדו ב-1952